**PONEDELJEK, 20.4.**

**MAT – ŠTEVILA DO 15**

Števila do 10 že dolgo poznaš. Z njimi šteješ, jih zapisuješ, bereš, urejaš po velikosti in z njimi računaš. Danes pa boš spoznal števila do 15.

Razlago si poglej na posnetku, ki sem ga pripravila za vas:

<https://video.arnes.si/portal/asset.zul?id=H2PFPWURUOCfncDhuXOK7qtg>

Tako. Števila do 15 si videl prikazana na različne načine. Spoznal si tudi, kako se števila zapisuje. Sedaj pa v matematični zvezek z rdečo barvico napiši naslov:

ŠTEVILA DO 15

**1.**Pod naslovom najprej nariši in rdeče pobarvaj 10 kvadratkov, ki se dotikajo drug drugega. V drugo vrstico pod prvi rdeči kvadratek nariši in pobarvaj še en moder kvadratek ( Pomisli na postavljene kocke na posnetku. ) Nato pa desno od rdečih kock napiši 11 s številko in besedo.

Na enak način nariši še ostala števila do 15.

**2**.Pod narisanimi števili boš vadil še zapis. Starši, prve številke jim vi napišite. Torej… najprej vrstico z 11, nato z 12, 13, 14 in 15. Med števili naj bo en prazen kvadratek; tako smo vadili zapise vseh števil . Piši pravilno in natančno od črte do črte.

**SLJ – PRI KOSILU**

Mama te vpraša: Kaj naj skuham za kosilo?

In kaj rečeš ti? Kaj je tvoja najljubša hrana? Kaj pa je tisto, kar ne maraš preveč?

Poslušaj zgodbico, ki ti jo bo prebral eden od staršev. Le kaj se je zgodilo roku pri kosilu?

*Ana in Rok sta se igrala s prijatelji na dvorišču, mamica pa je kuhala kosilo. Ko je bilo kosilo kuhano, je mamica poklicala otroka. Ana in Rok sta stekla po stopnicah v stanovanje.*

*Sezula sta čevlje in si umila roke. Sedla sta k mizi. Mamica je na mizo postavila zelenjavno juho. Najprej je juho nalila v Anin krožnik. Ana se je zahvalila. Nato je nalila juho še v Rokov krožnik. Rok zelenjavne juhe ne mara, zato se je začel spakovati in mahati z rokami. Z roko je zadel krožnik in juha se je polila. Ko je Rok videl, kaj je naredil, mu je postalo žal. Mami se je opravičil. Brez besed je odšel po krpo in pobrisal mizo. Vsi trije so sedli za mizo. Rok je prosil mamico, naj mu nalije malo juhe. Pokusil jo je. Ugotovil je, da je okusna, zato jo je pojedel. Za posladek so jedli še palačinke.*

Se tudi ti kdaj tako vedeš pri kosilu? Upam, da ne .

Sedaj pa odpri DZ3 na strani 63 in reši nalogo. Ko urediš sličice v pravo zaporedje, še enkrat sam pripoveduj zgodbo.

**ŠPO – MET V DALJINO IN ČEZ OVIRO**

Igraj se v naravi. Poišči storž, manjšo palico, kamen.

Tekmuj z drugimi, kdo bo vrgel dlje. Pazi, kako stojiš za startno črto. Leva noga je naprej , se dotika črte, desna noga je nazaj. V desni roki držiš predmet, roka je dvignjena visoko nazaj. Ko vržeš, z roko močno zamahneš naprej in spustiš predmet.

Če si levičar, se postaviš ravno nasprotno opisanemu položaju.

Vsi tekmovalci morate metati isti predmet, saj bo le tako pošten rezultat. Mesto, kjer se je predmet dotaknil tal, označite npr. s kamnom, vejico.

Tekmovanje lahko nadaljujete z metanjem predmeta čez grm ali nižje drevo, vendar PREVERITE, da ni v bližini nikogar, da je varno metati. Komu bo uspelo?

**SLJ – MOJE MESTO – MOJ DOM**

Bliža se 5.maj, praznik našega mesta in celotne občine Ajdovščina. Tokrat je večji del naloge na vas, dragi starši. Ker sodelujemo že od začetka leta v projektu Mladost na burji, sem se odločila, da bomo še zadnjo nalogo za področje skupnosti opravili ob prihajajočem občinskem prazniku.

Ker so otroci še majhni, jim je pomen tega praznika težko pojasniti, da bi razumeli. Zato pa jim lahko privzgojimo oziroma razvijemo čut pripadnosti svojemu kraju. Vsi moramo biti ponosni na svoje mesto in na to, da smo prav tu doma. Povejte jim, zakaj je živeti tu dobro in ne govorite jim o tem, kar vas moti.

Skupaj iščite značilnosti, posebnosti, prepoznavnosti Ajdovščine in bližnje okolice. Razmišljajte, kaj vidite, ko greste skozi mesto ali s Čavna pogledate »dol«. Kaj lahko dobrega okušate? Kje lahko telovadite, se sproščate? Kaj vam govori o preteklosti mesta? Itd.

Vaša naloga je, da skupaj z otrokom izbereta 10 besed, ki bi predstavljale Ajdovščino. Ne pišite povedi, le besede. Npr. reka Hubelj, Pipistrel,… **Besede** **mi PROSIM natipkajte v sporočilo po telefonu ali mailu, ker jih bom potrebovala do torka za nadaljnje naloge. HVALA že v naprej☺**